Virallinen lehti nro C 118 , 29/04/1999 s. 0024



KIRJALLINEN KYSYMYS E-2298/98 esittäjä(t): Carles-Alfred Gasòliba i Böhm (ELDR) komissiolle (22. heinäkuuta 1998) Aihe: Segura-joen saastuminen Espanjassa sijaitseva Segura-joki virtaa Castilla la Manchan, Murcian ja Valencian autonomioiden läpi. Seguran suistopaikassa Valencian Vega Bajassa voidaan sen vesistössä todeta hyvin korkeita saastepitoisuuksia, jotka vaikuttavat kielteisesti ympäristöön, maatalouteen ja elämän laatuun Alacantissa, Valencian autonomian eteläosassa. Euroopan komissio on laatinut direktiivin, joka velvoittaa kaikki Euroopan unionin jäsenvaltiot puhdistamaan joenuomansa ennen vuotta 2006. Tätä varten joen luonnollista virtaamaa on ylläpidettävä 4 000 litrassa sekuntia kohden. Samoin on lisättävä ja parannettava puhdistuslaitosten toimintaa. Ympäristöasiantuntijat pelkäävät, että Segura-joen tämänhetkisen saastepitoisuuden ja asianmukaisten laitteistojen puutteen vuoksi on vaikeaa noudattaa yhteisön direktiivejä. Onko komissio tietoinen Segura-joen huolestuttavasta saastumisasteesta? Mihin toimiin komissio aikoo ryhtyä varmistaakseen, että ympäristönormeja noudatetaan vuoteen 2006 mennessä? Komission jäsenen Ritt Bjerregaardinkomission puolesta antama yhteinen vastaus kirjallisiin kysymyksiinP-2094/98 ja E-2298/98 (11. syyskuuta 1998) Eräiden ympäristöä koskevien direktiivien täytäntöönpanoon liittyvien kertomusten standardoinnista ja järkeistämisestä 23 päivänä joulukuuta 1991 annetussa neuvoston direktiivissä 91/692/ETY(1) edellytetään jäsenvaltioilta alakohtaisia raportteja, jotka käsittelevät muun muassa 13 vesidirektiivin velvoitteiden täyttymistä. Nämä raportit sisältävät suuren määrän vedenlaatuun liittyvää tietoa. Ensimmäinen raportti kattaa vuodet 1993-1995. Espanja ei ole täyttänyt raportointivelvollisuuttaan Segura-joen valuma-alueen osalta. Direktiivin 91/692/ETY säännösten rikkomisesta johtuva menettely on käynnistetty. Uimaveden laadusta 8 päivänä joulukuuta 1975 annetun neuvoston direktiivin 76/160/ETY(2) mukaisissa raporteissa on tietoa kahdesta Segura-joen uimapaikasta, Calasparrasta ja Ciezasta. Vuonna 1997 ainoastaan mikrobiologiset muuttujat eivät täyttäneet uimavedelle asetettuja vaatimuksia. Komissio on saanut Espanjan viranomaisilta Segura-joen nitraattipitoisuuksista tietoja, joiden mukaan kynnysarvo 50 mg/l ylittyi useaan otteeseen vuosina 1979-1995. Vesien suojelemisesta maataloudesta peräisin olevien nitraattien aiheuttamalta pilaantumiselta 12 päivänä joulukuuta 1991 annettu neuvoston direktiivi 91/676/ETY(3) velvoittaa Espanjan määrittelemään maataloudesta lähtöisin olevien nitraattien pilaamat vedet ja toteuttamaan valuma-alueella toimia tällaisen pilaantumisen estämiseksi. Espanja ei ole toteuttanut tarvittavia toimia ja komissio on antanut asian Euroopan yhteisöjen tuomioistuimen käsiteltäväksi. Komissio on tietoinen siitä, että Espanjalla on vaarallisten aineiden aiheuttamaan pilaantumiseen liittyviä ongelmia tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4 päivänä toukokuuta 1976 annetun neuvoston direktiivin 76/464/ETY(4) käytännön täytäntöönpanossa. Ongelmia aiheuttaa erityisesti direktiivin 7 artiklan mukaisen pilaantumisenvähentämisohjelman puuttuminen. Euroopan parlamentille tehdyn valituksen Nro 334/97 yhteydessä komissio on saanut käyttöönsä asiakirjoja, joissa viitataan sairaaloiden, akkutuotannon ja tekstiiliteollisuuden aiheuttamiin happojen, soodan ja jätevesien päästöihin Seguran valuma-alueella. Näyttäisikin siltä, että kyseisen pilaantumisen ovat aiheuttaneet useat direktiivin 76/464/ETY liitteessä olevassa luettelossa II mainitut aineet. Jäsenvaltioiden on 7 artiklan mukaan laadittava ohjelmat tällaisten aineiden vähentämiseksi. Komissio on jo todennut, että Espanja ei ole ottanut käyttöön tällaisia ohjelmia. Komissio on käynnistänyt Euroopan yhteisön perustamissopimuksen 169 artiklan mukaisen rikkomisesta johtuvan menettelyn tässä asiassa, joka on nyt yhteisön tuomioistuimen käsiteltävänä (asia C-214/96). Yhdyskuntajätevesien käsittelystä 21 päivänä toukokuuta 1991 annettu neuvoston direktiivi 91/271/ETY(5) velvoittaa jäsenvaltiot varmistamaan, että kaikissa taajamissa, joiden asukasvastineluku on yli 2000, on oltava yhdyskuntajätevesien keräys- ja käsittelyjärjestelmä (asukasvastineluku on yksikkö, jota käytetään kuvaamaan henkilön vuorokaudessa aiheuttamaa keskimääräistä orgaanista kuormitusta). Yleensä käytetään biologista käsittelyä. Käsittelyn on toisinaan kuitenkin oltava perusteellisempaa silloin kun sellaisen taajaman, jonka asukasvastineluku on yli 10 000, päästöt kohdistuvat jäsenvaltion erityisen haavoittuvaksi ilmoittamaan alueeseen tai tuohon alueeseen kytköksissä olevien jokien valuma-alueisiin. Haavoittumiselle alttiit alueet piti ilmoittaa 31. joulukuuta 1993 mennessä. Espanja ei ole saattanut tätä prosessia päätökseen, minkä vuoksi komissio on käynnistänyt rikkomisesta johtuvan menettelyn. Yhdyskuntajätevesien keräys- ja käsittelyjärjestelmien käyttöönoton määräaika on 31. joulukuuta 1998 taajamille (asukasvastineluku yli 10 000), joiden päästöt kohdistuvat haavoittumiselle alttiille alueille, 31. joulukuuta 2000 taajamille (asukasvastineluku yli 15 000), joiden päästöt eivät kohdistu haavoittumiselle alttiille alueille ja 31. joulukuuta 2005 pienemmille taajamille. Komissio tarkastaa tarvittaessa, että kaikki kyseessä olevat taajamat noudattavat näitä velvoitteita. Tässä ovat siis komission tähän mennessä käyttöönsä saamat tiedot ja komission asiassa käynnistämien menettelyjen tilanne sen pyrkiessä käytössään olevin keinoin ratkaisemaan Segura-joen ongelmaa. (1) EYVL L 377, 31.12.1991, suomenk. erityispainos, alue 15, nide 10, s. 208. (2) EYVL L 31, 5.2.1976, suomenk. erityispainos, alue 15, nide 2, s. 3. (3) EYVL L 375, 31.12.1991, suomenk. erityispainos, alue 15, nide 10, s. 192. (4) EYVL L 129, 18.5.1976, suomenk. erityispainos, alue 15, nide 2, S. 46. (5) EYVL L 135, 30.5.1991, suomenk. erityispainos, alue 15, nide 10 s. 93.